Poliția din Suedia a lansat un apel pentru interzicerea vânzării vestelor antiglonț către civili. Tot mai mulți tineri și copii suedezi poartă veste antiglonț, pe fondul creșterii numărului de minori implicați în găști criminale, lucru de natură să creeze panică locuitorilor care ajung în locuri publice.
Tinerii din găști criminale au început să poarte veste antiglonț în Suedia, lucru ce crește temerile în comunități și duce la mai multe împușcături fatale. Situația gravă include și orașul Malmö, unde va fi organizat concursul Eurovision 2024.
"Cine are nevoie de veste antiglonț? Polițiștii și agenții de pază au nevoie de ele în scop profesional. Nu credem că criminalii ar trebui să le poarte", a declarat Patrik Andersson, șeful de informații din cadrul poliției comitatului Skåne, citat de The Guardian.
Pentru unii tineri suedezi, purtarea vestei antiglonț a devenit un simbol al asocierii cu o gașcă criminală. Poliția nu vrea doar interzicerea vânzării, a fost solicitat un și cadru legal pentru confiscarea lor atunci când sunt purtate de civili.
Incidentele care s-au soldat cu folosirea armelor de foc în Suedia sunt în creștere în 2024. Doar în lunile ianuarie și februarie, s-au înregistrat patru decese și opt răniți în urma a 30 de astfel de incidente.